Diari Oficial de la Generalitat Valenciana


Sumari del DOGV 8751, del 28-02-2020 (2020/1820)

ACORD de 20 de desembre de 2019, del Consell, d'aprovació definitiva del programa de paisatge «Estudi, habilitació i potenciació paisatgística del marge de l'autovia A7» de Silla.
-----------------------------------------------------------------------------------------------------------------------------------------------------------------------------------

### Dades del document

Número de DOGV
:   8751

Data del DOGV
:   28-02-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/1820


Data del document
:   20-12-2019

Organisme emissor
:   Conselleria de Política Territorial, Obres Públiques i Mobilitat

Tipus de document
:   Acord

Descriptors 

:   * Conselleria de Política Territorial, Obres Públiques i Mobilitat

ACORD de 20 de desembre de 2019, del Consell, d'aprovació definitiva del programa de paisatge «Estudi, habilitació i potenciació paisatgística del marge de l'autovia A7» de Silla.  
 [2020/1820]  
Vist l'expedient relatiu al programa de paisatge «Estudi, habilitació i potenciació paisatgística del marge de l'autovia A-7», del municipi de Silla (València), i de conformitat amb els següents  
  
Antecedents  
  
Primer  
El Ple de l'Ajuntament de Silla, en sessió celebrada el dia 28 de març de 2012, va acordar sotmetre el programa de paisatge de Silla a informació pública durant un mes, i l'anunci es va publicar en el Diari Oficial de la Generalitat Valenciana núm. 6750, de 10 d'abril de 2012, i en el diari Levante, de data 5 d'abril de 2012. Durant el període d'exposició al públic no s'hi van presentar al·legacions, segons consta en l'expedient. El Ple de l'Ajuntament, en sessió celebrada el dia 29 de maig de 2012, va aprovar provisionalment el programa de paisatge i va acordar remetre l'expedient a la Conselleria d'Infraestructures, Territori i Medi Ambient, a l'efecte de continuar la tramitació fins a l'aprovació definitiva d'aquest. Amb posterioritat, el 19 de novembre de 2018, l'Ajuntament aporta el text refós del programa de paisatge aprovat pel Ple de 30 d'octubre de 2018, que inclou els condicionants de la seua tramitació autonòmica.  
  
Segon  
La documentació del projecte consta de memòria justificativa, projectes que desenvoluparan el programa, estudi economicofinancer, cronograma global de les actuacions, documentació gràfica i Pla de participació pública.  
  
Tercer  
El present programa es redacta per iniciativa de l'Ajuntament de Silla, a l'empara de la Llei 4/2004, de 30 de juny, de la Comunitat Valenciana, d'ordenació del territori i protecció del paisatge, que, en els articles 70 i 71, estableix que els poders públics, en l'exercici de les seues competències en matèria d'ordenació del territori, adoptaran les mesures previstes amb la finalitat de fomentar un desenvolupament sostenible, afavorint la protecció del territori, el paisatge i el patrimoni cultural associat a aquest, i establint, com a instruments de gestió territorial per a la consecució d'aquest objectiu, els programes i projectes per a la sostenibilitat i la qualitat de vida, en relació amb el contingut i la tramitació prevists per als programes de paisatge en l'article 61 i següents del Decret 67/2006, pel qual s'aprova el Reglament de paisatge de la Comunitat Valenciana.  
El programa de paisatge concreta les actuacions necessàries per a garantir la millora i potenciació del paisatge urbà de Silla des del marge de l'autovia A-7 al seu pas pel terme municipal. L'àmbit d'actuació comprén la franja de terreny situat entre l'autovia i el sòl industrial, en la zona industrial de major antiguitat, al sud-oest de la població. Se situa, per tant, entre els límits de la zona de domini públic de l'autovia, de 8 metres, i el vial marcat pel pla general; comprén sòl urbà i urbanitzable, la majoria pendent d'execució. Actualment, és un espai lliure cobert de mala herba amb algun arbre, al costat d'un camí de terra en mal estat que dona servei a l'autovia, amb abundant presència de tanques publicitàries, fem o enderrocs acumulats en solars. La delimitació exacta del programa es representa en els plans.  
  
Els objectius específics del programa se centren en dos punts prioritaris: l'atenuació de l'impacte produït per l'autovia en el sòl urbà i la millora de la imatge urbana que el municipi de Silla ofereix a l'usuari de l'autovia. La introducció d'elements paisatgístics basats en la utilització de l'element verd pretén millorar la qualitat paisatgística de la zona com a acció de conjunt i resolent simultàniament, de manera puntual, aquells punts que plantegen problemes específics, funcionals i estètics. Es pretén, d'una banda, crear una pantalla vegetal per a aïllar visualment les instal·lacions industrials dels voltants i, d'altra banda, millorar la qualitat estètica i paisatgística de l'entorn on es proposa la instal·lació d'aquesta activitat, possibilitant així un ús lúdic d'aquests espais. L'objectiu últim seria la creació d'un front urbà que mostre unitat i continuïtat i les característiques del qual conferisquen, mitjançant un caràcter específic, una imatge representativa a la ciutat en el seu límit sud-oest, que servisca de model per a futures intervencions.  
  
Es delimiten cinc projectes que, si bé s'han desenvolupat de manera conjunta, serien independents quant a la realització i els terminis temporals, tal com s'indica:  
P1. Projecte zona 1: front corresponent a la UE Pla dels Olivars, amb una superfície de 13.020 m² i un cost de 206.298,23 euros.  
P2. Projecte zona 2: front corresponent a la UE Shark, amb una superfície de 5.350 m² i un cost de 87.928,82 euros.  
P3. Projecte zona 3: front corresponent a la UE Marges de l'autovia, amb una superfície de 1.325 m² i un cost de 21.136,48 euros.  
P4. Projecte zona 4: front corresponent a la UE Espioca, amb una superfície de 1.425 m² i un cost de 26.646,67 euros.  
P5. Projecte zona 5: front corresponent al sector SUZI-4 Molí de Forés, amb una superfície de 16.085 m² i un cost de 238.400,75 euros.  
  
S'ha obtingut una aproximació del cost total d'execució dels projectes de 580.410,95 euros, tenint en compte el programa de labors proposades, així com les superfícies afectades. Atés que la situació de cada zona on es troben els projectes és diferent, la gestió i el finançament dels projectes vinculats serà igualment variada. El primer dels projectes a desenvolupar, per situar-se al costat de sòl urbà executat, és el P1 en la zona Pla dels Olivars; la font de finançament anirà a càrrec de subvencions de les diferents administracions (Ajuntament, Diputació, Conselleria, etc.). La resta de projectes es desenvoluparan quan es duga a terme la gestió de les figures de planejament a les quals es vinculen, en ser considerats tots ells com a obres d'urbanització i tindre la consideració de càrregues d'urbanització.  
  
Quart  
Durant la tramitació autonòmica, s'han sol·licitat informes sectorials als organismes següents:  
- Servei d'Infraestructura Verda i Paisatge (14.04.2014 i 07.12.2018).  
- Ministeri de Foment, Demarcació de Carreteres de l'Estat a la Comunitat Valenciana (14.04.2014 i 07.12.2018).  
- Direcció Territorial d'Agricultura, Pesca i Alimentació (09.06.2014).  
- Servei d'Avaluació Ambiental Estratègica (09.06.2014).  
S'han emés els informes sectorials següents:  
- Informe del Servei d'Infraestructura Verda i Paisatge de data 17 de juny de 2014, on es preveu: «Analitzada la documentació que hi ha en aquest servei, i comprovat que la documentació és similar a aquella sobre la qual ha emés informe aquest servei en data 11 de febrer de 2011, es realitzen les observacions següents:  
1. El contingut i la documentació del document es redacten de conformitat amb el que s'estableix en els articles 62 i 63 del Reglament de paisatge de la Comunitat Valenciana.  
2. Quant a les espècies seleccionades, tant l'espècie arbòria (xop), com els arbustos (lavanda, romer, etc.) resulten adequats per al tractament paisatgístic de l'àmbit. No obstant això, respecte de les plantes entapissants que no s'han concretat, es garantirà de la mateixa manera en els projectes d'execució, la selecció d'aquelles adequades per a l'entorn.  
3. Així mateix, en els projectes d'execució es definirà un port adequat per a la vegetació arbòria que garantisca la millora paisatgística de l'àmbit d'actuació en un curt espai de temps.  
Per això, s'emet un informe favorable en matèria de paisatge al programa «Estudi, habilitació i potenciació paisatgística del marge de l'autovia» al seu pas pel terme municipal de Silla, que ha d'incloure els condicionants dels punts 2 i 3 entre els criteris i condicionants comuns a complir pels diferents projectes que desenvoluparan el programa.»  
  
- Informe del director general d'Avaluació Ambiental i Territorial, de data 4 de juliol de 2014, on s'indica «que la tramitació del programa de paisatge «Marge de l'autovia al seu pas pel municipi de Silla», no queda inclosa en l'àmbit d'aplicació de la LEAE, definit en l'article 3 en relació amb l'article 1; no constitueix una variació fonamental de les estratègies, directrius o propostes del planejament vigent, i el seu desenvolupament no té efectes significatius sobre el medi ambient, sempre que s'ajuste a allò que es descriu en la documentació presentada, i, per tant, no en requereix el sotmetiment al procés d'avaluació ambiental establit en la LEAE, sense perjudici de les consultes i autoritzacions que corresponga obtindre d'altres organismes, de conformitat amb la normativa sectorial que resulte aplicable.»  
  
- Informe desfavorable de la Direcció General de Carreteres del Ministeri de Foment de data 22 de maig de 2014, amb caràcter vinculant, amb subjecció a les indicacions següents:  
«- S'haurà d'excloure de l'àmbit del programa de paisatge la zona de domini públic de la V-31, que consta dels terrenys compresos en una franja de 8 metres d'amplària a cada costat de la via, amidats horitzontalment i perpendicularment a l'eix d'aquesta, des de l'aresta exterior de l'esplanació, considerant aquesta com la intersecció del talús del desmunt o del terraplé, si és el cas, amb el terreny natural.  
- Atés que la plantació d'arbres suposa la introducció d'obstacles pròxims a l'autovia hauran d'estudiar-se i, si escau, adaptar els sistemes de contenció de vehicles existents en la V-31, d'acord amb l'OC 28/2009 sobre «Criteris d'aplicació de barreres de seguretat metàl·liques», o a la normativa vigent en el moment de l'execució del programa.  
- No es podran plantar arbres de fulla caduca, per a evitar que aquestes puguen obstruir els sistemes de drenatge de l'autovia.»  
- Informe favorable de la Direcció Territorial d'Agricultura de 25 de setembre de 2014.  
  
Cinqué  
La Comissió Territorial d'Urbanisme de València, en sessió celebrada el 3 d'octubre de 2014, per unanimitat, va acordar: suspendre l'aprovació de l'expedient del programa de paisatge del municipi de Silla fins a la presentació d'un text refós diligenciat que incorpore les observacions posades de manifest en el fonament jurídic tercer.  
  
Fonament jurídic tercer que seguidament es transcriu: «L'article 62 del Reglament de Paisatge de la Comunitat Valenciana determina els objectius dels programes de paisatge. En aquest sentit, les accions proposades en el programa de paisatge del municipi de Silla es consideren adequades a les finalitats incloses en el precepte indicat.  
  
No obstant això, es considera necessari que el programa de paisatge s'adeqüe a l'informe desfavorable amb caràcter vinculant de la Direcció General de Carreteres del Ministeri de Foment, de data 22 de maig de 2014, i a l'informe favorable condicionat del Servei d'Infraestructura Verda i Paisatge, de 17 de juny de 2014.  
Respecte a la viabilitat econòmica del programa de paisatge, amb caràcter general haurà d'actualitzar-se les dades de finançament que s'hi preveuen perquè quede garantit el finançament dels projectes que es preveu.  
D'una banda, l'Ajuntament preveu el finançament del projecte 1 de conformitat amb el que es disposa en l'article 64 del ROGTU, que assenyala en l'apartat 1 que «quedaran afectes a la gestió territorial en concepte de quotes de sostenibilitat els ingressos procedents del cànon d'ús i aprofitament per la implantació d'actuacions en el sòl no urbanitzable, fixat en la corresponent declaració d'interés comunitari, d'acord amb el que es preveu en l'article 85 de la Llei d'ordenació del territori i protecció del paisatge, en relació amb l'article 34.4 de la Llei del sòl no urbanitzable»; i l'apartat 3 de l'esmentat article 64 del ROGTU, en relació amb la destinació d'aquests fons, estableix que «es destinaran íntegrament al finançament d'accions de gestió municipal tendents al manteniment, la millora i la recuperació del paisatge, o la declaració d'espais naturals protegits de gestió municipal, en l'àmbit del mateix municipi» així com mitjançant subvencions. I s'haurà d'actualitzar les dades corresponents a l'estat de tramitació de l'esmentada DIC i ordre de subvencions.»  
Respecte dels altres projectes, se n'haurà de concretar i motivar el finançament, en particular del projecte P5 on s'indica que el seu finançament «provindrà de l'alienació de l'aprofitament urbanístic resultant de la gestió del sòl urbanitzable», ja que no queda prou justificat que les obres de jardineria i pavimentació que es proposen en el programa no formen part del deure legal exigible als propietaris de costejar i executar totes les obres d'urbanització previstes en l'actuació corresponent com a càrregues d'urbanització, de conformitat amb l'article 16.1.c del Reial decret legislatiu 2/2008, pel qual s'aprova el text refós de la Llei del sòl en relació amb l'article 259 de la Llei urbanística valenciana, que regula el caràcter finalista dels patrimonis públics de sòl, i els articles 168 i 157 de la Llei urbanística valenciana, que regula les càrregues d'urbanització i obres d'urbanització el desenvolupament tècnic de les quals ha de contindre el projecte d'urbanització.  
  
Els cinc projectes que integren el programa de paisatge hauran d'obtindre tots els informes sectorials i autoritzacions dels organismes oficials que, d'acord amb la seua legislació, siguen preceptius i vinculants, prèviament a la seua aprovació definitiva.  
De conformitat amb l'article 78, apartat 6 del ROGTU, és factible que l'acord del Consell aprovatori del programa delegue l'aprovació definitiva dels projectes que el desenvolupen en el conseller competent per raó de la matèria, i fer constar expressament aquesta circumstància en l'acord.  
Hauran d'aportar-se tres còpies en format paper i digital i acord plenari de ratificació de l'aprovació del programa de paisatge.»  
  
Sisé  
Amb posterioritat, s'han obtingut els informes favorables següents:  
  
- Informe favorable del Servei d'Infraestructura Verda i Paisatge de data 09.09.2019.  
- Informe favorable de la Direcció General de Carreteres del Ministeri de Foment de data 16.09.2019, amb caràcter vinculant, amb subjecció a les condicions particulars i generals següents:  
«1. La zona de domini públic de l'autovia haurà de quedar exclosa de l'àmbit del programa de paisatge.  
2. Atesa la previsible introducció d'obstacles pròxims a l'autovia, hauran d'estudiar-se i, si escau, adaptar, els sistemes de contenció existents en l'autovia V-31, d'acord amb la normativa vigent.  
3. L'execució de qualsevol mena d'actuació que es trobe dins de les zones de protecció de les carreteres estatals quedarà regulada pel que s'estableix en la Llei 37/2015, de 29 de setembre, de carreteres, i el Reglament general de carreteres (RD 1812/1994, de 2 de setembre) i, en concret, pel que s'estableix en el títol III. Ús i defensa de les carreteres.»  
  
  
Seté  
La Comissió Informativa d'Urbanisme de València, en sessió celebrada el 18 de setembre de 2019, per unanimitat, va emetre un informe relatiu al projecte que ens ocupa, i amb això compleix el que es preceptua en els articles 5.5 i 8 del Decret 8/2016, de 5 de febrer, del Consell, pel qual s'aprova el Reglament dels òrgans territorials i urbanístics de la Generalitat.  
  
Huité  
La Comissió Territorial d'Urbanisme, de data 25 de setembre de 2019, per unanimitat, va acordar:  
- Proposar que l'acord aprovatori del programa de paisatge del municipi de Silla delegue l'aprovació dels projectes en el conseller de Política Territorial, Obres Públiques i Mobilitat. Projectes que, per a la seua execució, hauran de tindre en compte els condicionants establits en l'informe favorable de la Direcció General de Carreteres del Ministeri de Foment de data 16 de setembre de 2019.  
- Elevar l'expedient al conseller de Política Territorial, Obres Públiques i Mobilitat perquè emeta un informe previ a l'elevació al Consell per a la seua aprovació definitiva.  
  
Nové  
En data 10 d'octubre de 2019, el conseller de Política Territorial, Obres Públiques i Mobilitat, va resoldre:  
- Proposar que l'Acord aprovatori del programa de paisatge del municipi de Silla delegue el conseller de Política Territorial, Obres Públiques i Mobilitat per a l'aprovació dels projectes. Projectes que, per a la seua execució, hauran de tindre en compte els condicionants establits en l'informe favorable de la Direcció General de Carreteres del Ministeri de Foment, de data 16 de setembre de 2019.  
- Emetre un informe favorable respecte del programa de paisatge «Estudi, habilitació i potenciació paisatgística del marge de l'autovia A-7» del municipi de Silla, i elevar la proposta d'aprovació definitiva al Consell.  
  
Consideracions jurídiques  
  
Primer  
El present expedient ha de resoldre's de conformitat amb la Llei 4/2004, de 30 de juny, de la Generalitat, d'ordenació del territori i protecció del paisatge (d'ara en avant LOTPP); la Llei 16/2005, de 30 de novembre, de la Generalitat, urbanística valenciana (d'ara en avant LUV); el Decret 67/2006, de 19 de maig, del Consell, pel qual s'aprova el Reglament d'ordenació i gestió territorial i urbanística (d'ara en avant ROGTU), i el Decret 120/2006, d'11 d'agost, del Consell, pel qual s'aprova el Reglament de paisatge de la Comunitat Valenciana (d'ara en avant RPJECV); ja que la informació pública es va iniciar abans de l'entrada en vigor de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana. Això, en aplicació de la disposició transitòria primera, apartat 1, de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana.  
  
Segon  
De conformitat amb el que s'estableix en l'article 64 del Decret 120/2006, pel qual s'aprova el Reglament de paisatge de la Comunitat Valenciana, en concordança amb l'article 73 i següents de l'LOTPP, la tramitació dels programes de paisatge serà la mateixa que per als programes de sostenibilitat i qualitat de vida; que és l'establida per als plans parcials en la legislació urbanística valenciana; és a dir, la prevista en l'article 90 i concordants de la LUV. No obstant això, hauran de tindre's en compte les especialitats contingudes en l'article 78 del ROGTU. La competència per a l'aprovació definitiva dels programes i dels projectes que els desenvolupen correspon al Consell, després de l'informe previ del conseller competent en matèria de territori, segons determinen els articles 77.3 i 78.4 del ROGTU.  
  
Amb caràcter previ a l'emissió d'aquest informe, resulta pertinent el sotmetiment del programa de paisatge a la consideració de la Comissió Territorial d'Urbanisme, igual que els plans parcials l'aprovació definitiva dels quals és competència de la Generalitat, als tràmits del qual remet l'article 76 de l'LOTPP. A aquest efecte, és aplicable l'article 7, en relació amb l'article 5, del Decret 8/2016, de 5 de febrer, del Consell, pel qual s'aprova el Reglament dels òrgans territorials i urbanístics de la Generalitat.  
L'acord d'aprovació definitiva del programa ha de publicar-se en el Diari Oficial de la Generalitat Valenciana, de conformitat amb el que es disposa en els articles 87 del ROGTU i 104 de la LUV, en relació amb l'article 80 de l'LOTPP. Vist l'objecte i l'abast dels cinc projectes que es preveuen en el programa de paisatge del marge de l'autovia al seu pas pel municipi de Silla, es considera factible que l'acord del Consell aprovatori de l'esmentat programa delegue l'aprovació definitiva dels projectes que el desenvolupen en el conseller competent per raó de la matèria, i es podrà acollir per al desenvolupament posterior a les disposicions vigents en la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana, de conformitat amb el que es preveu en la disposició transitòria primera de la llei esmentada; i s'haurà de fer constar expressament aquesta circumstància en l'acord del Consell, de conformitat amb l'article 78, apartat 6, del ROGTU.  
  
La tramitació del programa de paisatge es considera correcta, de conformitat amb el que s'estableix en l'article 76 de l'LOTPP i l'article 64 de l'RPJECV.  
  
Tercer  
La documentació es considera completa d'acord amb l'objecte del programa, a l'efecte del compliment de l'article 74 del ROGTU, en relació amb l'article 75 de l'LOTPP.  
  
  
Quart  
Quant a la naturalesa i l'abast de l'informe esmentat, ha d'indicar-se que aquest ha de circumscriure's a examinar l'adequació del programa de paisatge com a instrument de gestió del paisatge que concreta les actuacions per a garantir la preservació, millora i realçament del valor dels paisatges que pel seu valor natural, visual, cultural o urbà requereixen intervencions específiques i integrades, on s'estableixen els compromisos temporals, econòmics, financers i administratius; de conformitat amb el que es preveu en els articles 61 i 62 del Reglament de paisatge de la Comunitat Valenciana. En aquest sentit, les accions proposades en el programa de paisatge del municipi de Silla es consideren adequades a les finalitats incloses en el precepte expressat.  
El text refós del programa de paisatge, aprovat pel Ple de 30 d'octubre de 2018, ha inclòs les observacions indicades en l'Acord de la Comissió Territorial d'Urbanisme, de 3 d'octubre de 2014, i ha quedat garantit el finançament del programa, el contingut del qual s'indica en l'antecedent tercer. A més, s'ha obtingut un informe favorable del Servei d'Infraestructura Verda i Paisatge de data 9 de setembre de 2019 i un informe favorable de la Direcció General de Carreteres del Ministeri de Foment de data 16 de setembre de 2019, amb caràcter vinculant, amb subjecció a les condicions particulars i generals enumerades en l'antecedent de fet sisé del present document; condicionants que hauran de ser tinguts en compte en l'execució dels projectes. I per tot això, s'entenen esmenades les indicacions del fonament jurídic tercer de l'acord de la Comissió Territorial d'Urbanisme de 3 d'octubre de 2014.  
  
En conseqüència, d'acord amb l'article 28 de la Llei 5/1983, de la Generalitat, de 30 de desembre, del Consell, de conformitat amb l'acord de 25 de setembre de 2019, de la Comissió Territorial d'Urbanisme de València a proposta del conseller de Política Territorial, Obres Públiques i Mobilitat, el Consell, prèvia deliberació en la reunió de 20 de desembre de 2019,  
  
  
ACORDA  
  
Primer  
Aprovar definitivament el programa de paisatge del municipi de Silla (València), accessible en la següent pàgina web  
http://politicaterritorial.gva.es/va/web/urbanismo  
  
Segon  
Delegar en el conseller de Política Territorial, Obres Públiques i Mobilitat per a l'aprovació definitiva dels projectes que el desenvolupen, que hauran de tindre en compte els condicionants establits en l'informe favorable de la Direcció General de Carreteres del Ministeri de Foment, de data 16 de setembre de 2019.  
  
Contra aquest acord, que posa fi a la via administrativa, es podrà interposar un recurs potestatiu de reposició davant del Consell en el termini d'un mes, comptat des de l'endemà de la notificació o publicació d'aquest, d'acord amb el que s'estableix en l'article 123 de la Llei 39/2015, d'1 d'octubre, del procediment administratiu comú de les administracions públiques, o bé, un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la notificació o publicació d'aquest, de conformitat amb el que es disposa en l'article 10 i concordants de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjudici que puga interposar-se qualsevol altre recurs que es considere oportú.  
  
València, 20 de desembre de 2019  
  
La consellera secretària,  
Mónica Oltra Jarque